PHP kézikönyv
Előző |  | Következő

# 26. Fejezet. Fájlrendszer biztonság

A PHP tiszteli a rendszerbe épített biztonsági megoldásokat, különös tekintettel a fájlok és könyvtárak hozzáférési jogosultságaira. Ez lehetőséget ad arra, hogy megszabd, mely fájlok olvashatóak a rendszerben. A mindenki számára olvasható fájloknál ügyelni kell arra, hogy ne tartalmazzanak olyan fontos adatot, amit nem szabad elolvasnia akármelyik felhasználónak a rendszeren.

Mivel a PHP úgy készült, hogy felhasználói szintű fájlrendszer hozzáférést ad, lehetséges olyan program készítése, amely a rendszerfájlokat olvassa, mint pl. az /etc/passwd fájl, ethernet kapcsolatokat módosít, nagyméretű nyomtatási feladatokat küld, stb. Ez maga után von egy nyilvánvaló következtetést, neveztesen minden esetben meg kell győződni a programokban arról, hogy a helyes fájlokat olvassa illetve írja a program.

Nézzük a következő szkriptet, ahol a felhasználó megadja, hogy le szeretne törölni egy fájlt a könyvtárában. Ez többnyire egy webes felületet jelent, ahol egy PHP program használatos fájlkezelésre, ezért az Apache-t futtató felhasználónak engedélyezni kell a fájlok törlését a felhasználó könyvtárában.

Példa 26-1. A helytelen változó használat ...
`<?php // egy fájl törlése a user könyvtárából $usernev = $_POST["user_altal_beadott_nev"]; $konyvtar = "/home/$usernev"; $torlendo_file = "$userfile"; unlink ($konyvtar/$torlendo_file); echo "$torlendo_file törölve!"; ?>`

Mivel a $usernev egy HTML űrlapból érkezik, a felhasználó beírhat tetszőleges felhasználói nevet és fájlnevet, így akár más könyvtárát is manipulálhatja. Ebben az esetben általában valamilyen felhasználó-azonosítási eljárást kell alkalmazni. Lássuk, mi történik, ha a beadott változók a "../etc/" és a "passwd". A kód akkor így alakulna (az adatokat behelyettesítve):

Példa 26-2. ... fájlrendszer támadáshoz vezethet
`<?php // egy fájl törlése akárhonnan, ahol a PHP usernek // joga van erre. Ha a PHP root userként fut: $usernev = "../etc/" $konyvtar = "/home/../etc/"; $torlendo_file = "passwd"; unlink ("/home/../etc/passwd"); echo "/home/../etc/passwd törölve!"; ?>`

Két fontos komponensre kell odafigyelni, hogy megelőzhessük az ilyen problémákat:

- Csak korlátozott jogok beállítása a PHP-t futtató felhasználónak.

- Minden felhasználótól bejövő adat ellenőrzése.

Egy jobban átgondolt, tökéletesitett szkript:

Példa 26-3. Biztonságosabb fájl ellenőrzés
`<?php // egy fájl törlése akárhonnan, ahol a PHP usernek // joga van erre. $usernev = $_SERVER['REMOTE_USER']; // ez a user azonosított neve // (ha volt előtte azonosítás) $konyvtar = "/home/$usernev"; $torlendo_file = basename("$userfile"); // elérési trükközés eldobása unlink ($konyvtar/$torlendo_file); $fp = fopen("/home/logging/filedelete.log","+a"); // törlés naplózása $logstring = "$usernev $konyvtar $torlendo_file"; fputs ($fp, $logstring); fclose($fp); echo "$torlendo_file törölve!"; ?>`

Mindamellett, ez sem mentes a hiányosságoktól. Ha az aktuálisan használt hitelesítési módszer (authentication) megengedi a felhasználóknak, hogy saját loginnevet válasszanak, és az egyikük a "../etc/" -t választja, akkor a rendszer ugyanolyan védtelenné válik. Ebből kiindulva a jobban testreszabott ellenőrzés a következőképp alakulna:

Példa 26-4. Biztonságosabb fájlnév-ellenőrzés
`<?php $usernev = $_SERVER['REMOTE_USER']; // hitelesites $homedir = "/home/$usernev"; $homedir = "/home/$usernev"; if (!ereg('^[^./][^/]*$', $userfile)) die('rossz fájlnév'); // vége, nincs feldolgozás if (!ereg('^[^./][^/]*$', $usernev)) die('rossz usernev'); // vége, nincs feldolgozás //stb... ?>`

A használt operációs rendszertől függően széles a védeni kívánt fájlok skálája, beleértve az eszköz hivatkozásokat (/dev/ vagy COM1), konfigurációs fájlokat (/etc/ és az .ini fájlok), jól ismert tárolóhelyek (/home/, My Documents), stb. E sokaság miatt könnyebb egy olyan rendszert készíteni, ahol mindent tiltunk azon kívül, amelyet kifejezetten megengedünk.

Előző | Tartalom | Következő
Apache modulként telepített PHP | Fel | Adatbázis biztonság